Komission päätös,

tehty 17 päivänä heinäkuuta 2002,

luvan antamisesta Yhdistyneelle kuningaskunnalle myöntää tukea kahdeksalle hiilentuotantoyksikölle vuodeksi 2001 ja 1 päivän tammikuuta 2002 ja 23 päivän heinäkuuta 2002 väliseksi ajanjaksoksi

(tiedoksiannettu numerolla K(2002) 2609)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2003/29/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY(1) ja erityisesti sen 9 artiklan 4 kohdan,

sekä katsoo seuraavaa:

I

(1) Yhdistynyt kuningaskunta ilmoitti komissiolle päätöksen N:o 3632/93/EHTY 9 artiklan 1 kohdan mukaisesti 28 päivänä toukokuuta 2002 päivätyllä kirjeellä rahoitustuesta, jonka se aikoo myöntää hiilikaivosteollisuudelle vuodeksi 2001 ja 1 päivän tammikuuta 2002 ja 23 päivän heinäkuuta 2002 väliseksi ajanjaksoksi.

(2) Yhdistynyt kuningaskunta ilmoitti myös 5 päivänä kesäkuuta 2002 päivätyllä kirjeellä päätöksen N:o 3632/93/EHTY 9 artiklan 1 kohdan mukaisesti komissiolle tuesta, jonka se aikoi myöntää kivihiiliteollisuudelle vuodeksi 2001.

(3) Komission on Yhdistyneen kuningaskunnan toimittamien tietojen perusteella tehtävä päätös 5588000 Englannin punnan suuruisesta toimintatuesta, jolla katetaan viiden tuotantoyksikön liiketoiminnan tappioita 1 päivän tammikuuta 2001 ja 31 päivän joulukuuta 2001 välisenä ajanjaksona. Sen on myös tehtävä päätös 326500 punnan suuruisesta toimintatuesta, jolla katetaan kolmen tuotantoyksikön liiketoiminnan tappioita 1 päivän tammikuuta 2002 ja 23 päivän heinäkuuta 2002 välisenä ajanjaksona. Näin ollen komission on tehtävä päätös yhteensä 5914500 punnan suuruisesta toimintatuesta.

(4) Rahoitustoimenpiteistä säädetään päätöksen N:o 3632/93/EHTY 1 artiklassa. Komissio tekee näin ollen päätöksen näistä toimenpiteistä kyseisen päätöksen 9 artiklan 4 kohdan mukaisesti. Komission antaman luvan edellytyksenä on, että toimenpide on päätöksen N:o 3632/93/EHTY 2 artiklassa säädettyjen yleisten tavoitteiden ja vaatimusten sekä sen 3 artiklassa säädettyjen erityisvaatimusten mukainen ja että se ei haittaa yhteismarkkinoiden asianmukaista toimintaa. Lisäksi komission on arvioinnissaan mainitun päätöksen 9 artiklan 6 kohdan mukaisesti tarkistettava, ovatko toimet Yhdistyneen kuningaskunnan hiilikaivosteollisuuden nykyaikaistamista, järkeistämistä ja uudelleenjärjestelyä koskevan suunnitelman mukaiset; kyseessä on suunnitelma, jonka komissio on hyväksynyt päätöksellä 2001/114/EHTY(2) ja päätöksellä 2001/597/EHTY(3) (jäljempänä "uudelleenjärjestelysuunnitelma").

II

(5) Määrältään 5914500 Englannin punnan suuruisella tuella, jota Yhdistynyt kuningaskunta ehdottaa päätöksen N:o 3632/93/EHTY 3 artiklan mukaisesti myönnettäväksi hiilikaivosteollisuudelle, on tarkoitus kattaa ero kivihiilen tuotantokustannusten ja myyntihinnan välillä, joista jälkimmäisestä sopimuspuolet ovat vapaasti sopineet keskenään siten, että huomioon on otettu kolmansista maista ostettavan samanlaatuisen kivihiilen maailmanmarkkinatilanne.

(6) Tammikuun 1 päivän 2001 ja joulukuun 31 päivänä 2001 väliseksi ajanjaksoksi ehdotettu tuki on tarkoitettu seuraaville yksiköille:

a) 3819000 Englannin puntaa Tower Colliery Ltd -yrityksen Tower Colliery -tuotantoyksikölle;

b) 387000 Englannin puntaa Hall Construction Services Ltd -yrityksen Skotlannin tuotantoyksikölle;

c) 521000 Englannin puntaa Hall Construction Services Ltd -yrityksen New Albion OCCS -tuotantoyksikölle;

d) 184000 Englannin puntaa F. Parnell Ltd -yrityksen Nantyglo OCCS -tuotantoyksikölle;

e) 677000 Englannin puntaa Merthyr Mining Co. Ltd -yrityksen Elwyn Mining Complex -tuotantoyksikölle.

(7) Komissio on jo päätöksellä 2001/597/EHTY antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaista toimintatukea Tower Colliery -tuotantoyksikölle yhteensä 3589000 puntaa 17 päivän huhtikuuta 2000 ja 31 päivän joulukuuta 2000 väliseksi ajanjaksoksi. Komissio oli sitä mieltä, että Yhdistyneen kuningaskunnan ehdottaman tuen tarkoituksena oli parantaa kyseisen tuotantoyksikön taloudellista kannattavuutta alentamalla sen tuotantokustannuksia päätöksen N:o 3632/93/EHTY 3 artiklan 2 kohdan mukaisesti. Uudelleenjärjestelyä koskevan suunnitelman mukaan tuella olisi parannettava kaivoksen kannattavuutta, jotta sen toimintaa voitaisiin jatkaa vuoden 2002 jälkeen ilman, että se tarvitsee julkista tukea.

(8) Yhdistyneen kuningaskunnan 28 päivänä toukokuuta 2002 päivätyssä kirjeessä annetut tiedot vahvistavat päätöksessä 2001/597/EHTY esitetyn analyysin ja päätelmät oikeiksi. Tower Collieryn tuotantokustannusten alentaminen mahdollistaa taloudellisen kannattavuuden saavuttamisen kyseisessä kaivoksessa vuonna 2002. Tuotantokustannusten on vuonna 2002 määrä olla [...](4) Englannin puntaa gigajoulea kohti(5).

(9) Ehdotetun tuen pitäisi mahdollistaa Skotlannin, New Albion OCCS-, Nantyglo OCCS- ja Elwyn Mining Complex -tuotantoyksiköiden taloudellisen kannattavuuden parantuminen niiden tuotantokustannuksia alentamalla. Arvioiden mukaan tuotantokustannusten on vuonna 2002 määrä olla [...] Englannin puntaa gigajoulea kohti, [...] Englannin puntaa gigajoulea kohti, [...] Englannin puntaa gigajoulea kohti ja [...] Englannin puntaa gigajoulea kohti, mikä on alhaisempi kuin Yhdistyneen kuningaskunnan hiilikaivosteollisuudessa taloudellisen kannattavuuden rajana pidetty 1,15 Englannin puntaa gigajoulea kohti.

(10) Lisäksi vuoteen 2004 ulottuvalle ajanjaksolle tehtyjen arvioiden mukaan edellä mainittujen tuotantoyksiköiden on määrä edelleen parantaa taloudellista kannattavuuttaan. Tuotantokustannusten oletetaan näin ollen pysyvän alhaisempina kuin 1,15 puntaa gigajouleaa.

(11) Tammikuun 1 päivän 2002 ja heinäkuun 23 päivän 2002 väliseksi ajanjaksoksi ehdotettu tuki on tarkoitettu seuraaville yksiköille:

a) 151000 Englannin puntaa Blaentillery Mining Ltd -yrityksen Blaentillery N:o 2 -tuotantoyksikölle;

b) 131000 Englannin puntaa Moorside Mining Company Ltd -yrityksen Eckington Colliery -tuotantoyksikölle;

c) 44500 Englannin puntaa M. & W.A. (Anthracite) Ltd -yrityksen Nant-Hir N:o 2 -tuotantoyksikölle.

(12) Komissio on jo päätöksillä 2001/597/EHTY ja 2001/807/EHTY(6) antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaista toimintatukea Blaentillery N:o 2 -tuotantoyksikölle yhteensä 113000 puntaa 17 päivän huhtikuuta 2000 ja 31 päivän joulukuuta 2000 väliseksi ajanjaksoksi ja 217000 puntaa vuodeksi 2001. Komissio on jo päätöksillä 2001/597/EHTY ja 2001/807/EHTY antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaista toimintatukea Eckington Colliery -tuotantoyksikölle yhteensä 88000 puntaa 17 päivän huhtikuuta 2000 ja 31 päivän joulukuuta 2000 väliseksi ajanjaksoksi ja 286000 puntaa vuodeksi 2001. Lisäksi komissio on jo päätöksellä 2002/786/EHTY(7) antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaista toimintatukea Nant-hir N:o 2 -toimintayksikölle yhteensä 44000 puntaa vuodeksi 2001.

(13) Komissio katsoi, että Yhdistyneen kuningaskunnan esittämällä tuella oli päätöksen N:o 3632/93/EHTY 3 artiklan 2 kohdan mukaisesti tarkoitus parantaa edellä mainittujen tuotantoyksiköiden taloudellista kannattavuutta alentamalla niiden tuotantokustannuksia. Uudelleenjärjestelyä koskevan suunnitelman mukaan tuella olisi parannettava kyseisten kolmen tuotantoyksikön kannattavuutta, jotta niiden toimintaa voitaisiin jatkaa vuoden 2002 jälkeen ilman, että ne tarvitsevat julkista tukea. Tiettyjen väliaikaisten toimintaongelmien vuoksi Blaentillery N:o 2 -tuotantoyksikön keskimääräisten tuotantokustannusten odotetaan olevan vuonna 2002 yli taloudellisen kannattavuuden rajan, joka on 1,15 Englannin puntaa gigajoulea kohti. Nämä väliaikaiset ongelmat on kuitenkin tarkoitus ratkaista vuoden 2002 aikana, joten tuotantokustannukset laskenevat asteittain 1,15 Englannin puntaan gigajoulea kohden vuoden 2002 loppuun mennessä. Näin ollen komission mielestä Blaentillery N:o 2 -tuotantoyksikön keskimääräiset tuotantokustannukset vuonna 2002 eivät ole niin korkeat, että tämän tuotantoyksikön taloudellinen kannattavuus heikentyisi.

(14) Yhdistyneen kuningaskunnan 28 päivänä toukokuuta 2002 päivätyssä kirjeessä antamat tiedot vahvistavat päätöksissä 2001/597/EHTY, 2001/807/EHTY ja 2002/2016/EHTY esitetyt analyysit ja päätelmät oikeiksi. Eckington Colliery- ja Nanthir N:o 2 -tuotantoyksiköiden tuotantokustannusten kehityksen johdosta näiden kaivosten pitäisi tulla taloudellisesti kannattaviksi vuoden 2002 aikana. Yhdistynyt kuningaskunta on myös vahvistanut, että Blaentillery N:o 2 -tuotantoyksikön tuotantokustannukset laskevat asteittain [...] Englannin puntaan vuoden 2002 loppuun mennessä.

(15) Lisäksi vuoteen 2004 ulottuvalle ajanjaksolle tehtyjen arvioiden mukaan edellä mainittujen tuotantoyksiköiden on määrä edelleen parantaa taloudellista kannattavuuttaan. Tuotantokustannusten oletetaan näin ollen pysyvän 1,15 puntaa gigajoulea kohti olevan tason alapuolella.

III

(16) Yhdistyneen kuningaskunnan esittämän tuen tarkoituksena on päätöksen N:o 3632/93/EHTY 3 artiklan 2 kohdan mukaisesti parantaa kyseisten tuotantoyksikköjen taloudellista kannattavuutta niiden tuotantokustannuksia alentamalla.

(17) Päätöksen N:o 3632/93/EHTY 3 artiklan 1 kohdan ensimmäisen luetelmakohdan mukaisesti ilmoitettu tuki tonnia kohti ei kunkin yrityksen tai tuotantoyksikön osalta ylitä vuoden 2001 tuotantokustannusten ja 1 päivän tammikuuta 2002 ja 23 päivän heinäkuuta 2002 välisenä ajanjaksona odotettavissa olevan tulon välistä eroa.

(18) Kunkin tuotantoyksikön toteuttamien nykyaikaistamis-, järkeistämis- ja uudelleenjärjestelytoimenpiteiden ja etenkin näihin toimenpiteisiin tarvittavan rahoitustuen tilapäisen luonteen ansiosta tuki voi olla asteittain vähenevää päätöksen N:o 3632/93/EHTY 2 artiklan 1 kohdan ensimmäisen luetelmakohdan mukaisesti.

(19) Yhdistyneen kuningaskunnan viranomaisten pyynnöstä riippumaton asiantuntija on koonnut tekniset kertomukset, joissa tarkastellaan eri tuotantoyksikköjen mahdollisia nykyaikaistamis-, järkeistämis- ja uudelleenjärjestelytoimenpiteitä, joiden avulla saavutettaisiin taloudellinen kannattavuus. Asiantuntija on ottanut selvitystä laatiessaan huomioon tuotantoyksiköiden geologiset ja tekniset toimintaedellytykset sekä niiden tuottaman kivihiilen laadun. Selvityksissä todetaan, että suunnitellut toimenpiteet ovat johdonmukaisia ja realistisia taloudellisen elinkelpoisuuden saavuttamisen kannalta.

(20) Tilintarkastaja on todistanut Yhdistyneen kuningaskunnan ilmoittamien kunkin tuotantoyksikön taloutta koskevien tietojen vastaavan tarkasti yrityksen kirjanpitoa. Tilintarkastaja on lisäksi todennut, että ennusteet on laadittu soveltaen tilintarkastuskäytäntöjä, jotka olivat käytössä ennen tuen kattamaa ajanjaksoa.

(21) Komissio panee merkille, että kun 28 päivänä toukokuuta 2002 ilmoitettu tuki lisätään niihin tukimääriin, jotka komissio on jo myöntänyt uudelleenjärjestelysuunnitelman yhteydessä Yhdistyneen kuningaskunnan hiilikaivosteollisuudelle, tuki jää uudelleenjärjestelysuunnitelmassa asetetun 170000000 Englannin punnan enimmäismäärän alapuolelle.

(22) Edellä esitetyn ja Yhdistyneen kuningaskunnan toimittamien tietojen perusteella vuodeksi 2001 ja 1 päivän tammikuuta 2002 ja 23 päivän heinäkuuta 2002 väliseksi ajanjaksoksi ehdotettu tuki kahdeksalle johdanto-osan 6 ja 11 kappaleessa tarkoitetulle tuotantoyksikölle on päätöksen N:o 3632/93/EHTY ja erityisesti sen 2 ja 3 artiklan mukainen.

IV

(23) Yhdistyneen kuningaskunnan on varmistettava, ettei tämä tuki vääristä kilpailua yhteisössä eikä aiheuta syrjintää kivihiilen tuottajien, ostajien tai kuluttajien välillä.

(24) Päätöksen N:o 3632/93/EHTY 3 artiklan 1 kohdan kolmannen luetelmakohdan ja päätöksen 2001/114/EHTY säännösten mukaisesti Yhdistyneen kuningaskunnan on toteutettava kaikki tarvittavat toimenpiteet sen varmistamiseksi, että kullekin tuotantoyksikölle myönnetty tuki ei johda siihen, että hiilen toimitushinnat laskevat alhaisemmiksi kuin kolmansissa maissa tuotetun samanlaisen hiilen hinnat.

(25) Päätöksen N:o 3632/93/EHTY 2 artiklan 2 kohdan mukaisesti tuki on lisäksi sisällytettävä Yhdistyneen kuningaskunnan julkisiin kansallisiin, alueellisiin ja paikallisiin talousarvioihin tai sen on noudatettava muita vastaavia mekanismeja.

(26) Päätöksen N:o 3632/93/EHTY 9 artiklan 2 ja 3 kohdassa vahvistettujen jäsenvaltioiden velvoitteiden osalta komission on tarkistettava, että myönnetty tuki käytetään vain kyseisen päätöksen 3 artiklassa määriteltyihin tarkoituksiin. Yhdistyneen kuningaskunnan on ilmoitettava viimeistään kunkin vuoden syyskuun 30 päivänä edellisen vuoden aikana tosiasiallisesti maksetut tukimäärät ja kaikki alkuperäisissä ilmoituksissa esitettyihin määriin mahdollisesti tehdyt muutokset. Tämän vuotuisen selvityksen yhteydessä on myös toimitettava kaikki tiedot, jotka tarvitaan sen varmistamiseksi, että edellä mainitun päätöksen 3 artiklassa säädettyjä vaatimuksia on noudatettu.

(27) Yhdistyneen kuningaskunnan on perusteltava kaikki poikkeamat uudelleenjärjestelysuunnitelmasta ja komissiolle 28 päivänä toukokuuta 2002 toimitetuista talous- ja rahoitusennusteista. Jos käy ilmi, ettei päätöksen N:o 3632/93/EHTY 3 artiklan 2 kohdassa vahvistettuja edellytyksiä voida täyttää, Yhdistyneen kuningaskunnan on ehdotettava komissiolle korjaavia toimenpiteitä,

ON TEHNYT TÄMÄN PÄÄTÖKSEN:

1 artikla

Annetaan Yhdistyneelle kuningaskunnalle lupa myöntää päätöksen N:o 3632/93/EHTY 3 artiklassa vahvistetuin edellytyksin toimintatukea Tower Colliery-, Skotlannin, New Albion OCCS-, Nantyglo OCCS- ja Elwyn Mining Complex -tuotantoyksiköille yhteensä 5588000 Englannin puntaa vuodeksi 2001.

Annetaan Yhdistyneelle kuningaskunnalle lupa myöntää päätöksen N:o 3632/93/EHTY 3 artiklassa vahvistetuin edellytyksin toimintatukea myös Blaentillery N:o 2-, Eckington Colliery- ja Nant-hir N:o 2 -tuotantoyksiköille yhteensä 326500 puntaa 1 päivän tammikuuta 2002 ja 23 päivän heinäkuuta 2002 väliseksi ajanjaksoksi.

2 artikla

Yhdistyneen kuningaskunnan on varmistettava, että sallittu tuki käytetään ainoastaan niihin tarkoituksiin, jotka se on ilmoittanut 28 päivänä toukokuuta 2002 päivätyssä ilmoituksessaan, ja että kaikkiin tämän päätöksen soveltamisalaan kuuluviin tarkoituksiin liittyvät menoerät, jotka on peruutettu, yliarvioitu tai käytetty väärin, maksetaan takaisin.

3 artikla

Yhdistyneen kuningaskunnan on päätöksen N:o 3632/93/EHTY 9 artiklan 2 ja 3 kohdassa vahvistettujen velvoitteiden lisäksi ilmoitettava vuonna 2001 todellisuudessa maksetut tukimäärät viimeistään 30 päivänä syyskuuta 2002.

Yhdistyneen kuningaskunnan on päätöksen N:o 3632/93/EHTY 9 artiklan 2 ja 3 kohdassa vahvistettujen velvoitteiden lisäksi ilmoitettava 1 päivän tammikuuta 2002 ja 23 päivän heinäkuuta 2002 välisenä ajanjaksona todellisuudessa maksetut tukisummat viimeistään 30 päivänä syyskuuta 2003.

4 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 17 päivänä heinäkuuta 2002

Komission puolesta

Loyola De Palacio

Varapuhemies

(1) EYVL L 329, 30.12.1993, s. 12.

(2) EYVL L 43, 14.2.2001, s. 27.

(3) EYVL L 210, 3.8.2001, s. 32.

(4) Liikesalaisuus.

(5) 1 hiiliekvivalenttitonni = 29,302 gigajoulea (GJ).

(6) EYVL L 305, 22.11.2001, s. 27.

(7) EYVL L 282, 19.10.2002, s. 66.